《赠英国派驻威海办事大臣骆任廷，时骆将谒孔林》
清代·陈爔唐

飙轮疾驰五洲通，上客旌旗入望中。钟毓何曾别欧亚，才贤原不论西东。

曩游岭峤骖云鹤，今莅齐疆印雪鸿。我愿相从渡瀛海，乘槎万里破长风。

作者简介：字燮卿，一字翕青。光绪丙戌进士。工部主事，改官候选道。邑志传艺术。先生夙有志经世之学，故于中外政治五洲形势，靡不研究。礼延书院延为主讲。后张安圃督部抚山左，延致幕府总办文案，兼洋务局课吏馆，后以母年高归里，遂不复出，易代后病卒。